# Edifici de l'Institut Català de la Salut

L'Edifici de l'Institut Català de la Salut, abans de l'Institut Nacional de Previsió, és una construcció situada a la Gran Via de les Corts Catalanes i el carrer de Balmes de Barcelona, catalogada com a bé amb elements d'interès (categoria C).

## Història

A principis del segle xx, en aquest indret hi havia tres edificis, destruïts pel bombardeig de març del 1938:
- Casa Bonet a la Gran Via, 587 (antic 239), projectada el 1899 per l'arquitecte municipal Pere Falqués (tot i que els plànols foren signats pel també arquitecte Antoni Costa i Guardiola) per al doctor Joaquim Bonet i Amigó (1852-1913).
- Casa Batlló a la Gran Via, 589 (antic 241), projectada el 1901 pels arquitectes Josep Artigas i Ramoneda i Vicenç Artigas i Albertí (pare i fill) per als germans Romà i Domènec Batlló i Sunyol.
- Casa Vídua de Baixeras a la Gran Via, 591 (antic 243), projectada el 1894 per l'arquitecte August Font i Carreras per a Carme Felip, vídua de Manuel Baixeras. La galeria fou decorada el 1902 per l'ebenista Joan Busquets i Jané.
El 1946, l'arquitecte Lluís Bonet i Garí (que tenia la confiança de Pedro Muguruza, cap del Servicio Nacional de Regiones Devastadas y Reparaciones), hi va projectar la delegació provincial de l'Institut Nacional de Previsió. Actualment, és la seu de l'Institut Català de la Salut.

## Descripció

Com d'altres edificis d'oficines de l'època, segueix les petjades de l'Escola de Chicago. La planta baixa (amb semisoterrani) té obertures d'arc de mig punt, entre les quals hi ha els tres portals del xamfrà, flanquejats per sengles escultures de Miquel Oslé, Sembrador i Maternitat. Al vestíbul hi ha dos relleus dels germans Oslé, dedicats a l'agricultura i a la pesca.
A sobre hi ha quatre pisos i golfes; les obertures del principal estan decorades amb llindes i frontons i tenen ampits de balustres, igual que la cornisa del coronament. Al xamfrà hi ha un àtic amb obertures d'arc de mig punt, a sobre del qual hi ha un cos poligonal amb obertures decorades amb frontons, entre les quals hi ha pilastres jòniques que sostenen un entaulament.

## Galeria

* Sembrador
* Maternitat
* Relleu de l'agricultura
* Relleu de la pesca

## Vegeu també

* Edifici Generali
* Edifici del Banc d'Espanya (Barcelona)

## Referències

* 1 2 3 «INSTITUT CATALÀ DE LA SALUT (ABANS INSTITUTO NACIONAL DE PREVISIÓN)». Catàleg de Patrimoni. Ajuntament de Barcelona.
* ↑ «Desmuntant la falòrnia sobre la massacre a Barcelona del 18 de març de 1938». historiavibrant.cat. Jesús Llòria, 22-03-2019.
* ↑ «EDIFICIS BOMBARDEJATS. Gran Via - Balmes. 17 març 1938». Barcelofília (blog). Miquel Barcelonauta, 08-05-2011.
* ↑ «Joaquín Bonet. Cortes 229 (actual Gran Via de les Corts Catalanes 587-591) xamfrà Balmes 40 (actual 20-22). Enderrocar una casa i en el solar resultant, construir una altra de soterranis, baixos i cinc pisos». Q127 Eixample 6599/1897. AMCB, 23-05-1899.
* ↑ «Casa Joaquim Bonet Amigó». Arquitectura Modernista. Valentí Pons Toujouse.
* ↑ «CASA BONET. Gran Via - Balmes. (1901-1938)». Barcelofília (blog). Miquel Barcelonauta, 07-03-2014.
* ↑ Molet i Petit, 2013, p. 94-95.
* ↑ «Roman i Domingo Batlló. Gran Via de les Corts Catalanes 589. Construir una casa». Q127 Eixample 8167/4181. AMCB, 30-03-1901.
* ↑ «Casa Román Batlló Sunyol Domingo Batlló Sunyol». Arquitectura Modernista. Valentí Pons Toujouse.
* ↑ «CASA BATLLÓ. Gran Via Corts Catalanes 589 (1904-1938)». Barcelofília (blog). Miquel Barcelonauta, 06-08-2014.
* ↑ «Augusto Font en representació de Carmen Felip viuda de Baixeras. Cortes (actual Gran Via de les Corts Catalanes 587-591). Construir una casa de baixos i quatre pisos en un solar». Q127 Eixample 5503/1894. AMCB, 11-07-1894.
* ↑ «CASA DE LA VÍDUA BAIXERAS. Gran Via 591. (1897-1938)». Barcelofília (blog). Miquel Barcelonauta, 28-03-2014.
* ↑ «Casa Carme Felip vda Manuel Baixeras Galería». Arquitectura Modernista. Valentí Pons Toujouse.
* 1 2 3 4 5 6 «Antic Instituto Nacional de Previsión». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.

## Bibliografia

* Molet i Petit, Joan «Un arquitecto que no firmaba sus proyectos. Pere Falqués y sus firmones». Matèria: revista d’art, 8, 2014, pàg. 85-107.

## Enllaços externs

* «Antic Instituto Nacional de Previsión». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.